**Fleralderskogbruk som fremtidsrettet nærings- og miljøtiltak**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Tilskuddsordning for fleralderskogbruk | Kap. 1150, post 50 | Ikke utregnet |

|  |
| --- |
| **Verbalforslag:** |
| Fleralderskogbruk inkluderes som et miljøtiltak under § 6 i «forskrift om tilskudd til nærings- og miljøtiltak i skogbruket». |

Skog i Norge drives nesten utelukkende ved bestandsskogbruk med åpne hogstformer som flatehogst og frøstillingshogst. I 2021 utgjorde dette mer enn [90 prosent](https://www.landbruksdirektoratet.no/nb/statistikk-og-utviklingstrekk/utviklingstrekk-i-skogbruket/foryngelse-og-miljohensyn) av alle registrerte hogster. På landsbasis er [70 prosent](https://nibio.brage.unit.no/nibio-xmlui/bitstream/handle/11250/2650496/NIBIO_RAPPORT_2020_6_44.pdf) av den produktive skogen i Norge vært flatehogd minst én gang, og denne andelen blir stadig større.

Det ensformige fokuset vi har i dag på én type skogbrukspraksis, og få produksjonstreslag og kvaliteter, representerer en betydelig risiko. Ikke bare for naturmangfoldet, men også samfunnet og skogbruksnæringen, [særlig med tanke på klimaendringene som er i vente](https://vkm.no/english/riskassessments/allpublications/climatechangeandeffectsontheforestecosystem.4.3ab0c18c17889d7716c94c99.html). Vi trenger et allsidig og variert skogbruk som opprettholder variasjon og mangfold av skogstyper, landskap, miljøverdier, og ressurser og produkter. En økning i praktisering av fleralderskogbruk, med lukkede og selektive hogster som opprettholder et fleraldret og kontinuerlig trekronedekke kan bidra til å redusere risikoen for skade, og øke den økologiske tilstanden til skog.

Hogster som bevarer et kontinuerlig skogdekke, og bevarer en fleraldret og variert skog opprettholder flere av skogens ulike naturtjenester og evne til å tilpasse seg nye klima- og miljøforhold. En fleraldret skog med innslag av flere treslag gir lavere risiko for ulike skogskader som [tørke](https://hal.archives-ouvertes.fr/hal-02352625/document)- og insektskader, og kan [redusere skadeomfanget av flom og ras](https://publikasjoner.nve.no/rapport/2020/rapport2020_20.pdf).

Dette er skader som representerer økonomisk tap for skogeier og store utgifter for stat og samfunn i form av sikringsarbeid og skadeoppretting. Hogstformene gjør det mulig å produsere en større sagtømmerandel, spesialvirke og kvalitetstømmer. Det gir større valgfrihet og rom for skogeiere å tilpasse seg endringer i markedet, og det åpner for produktutvikling og nye grønne arbeidsplasser, både i og utenfor skogen. Lukkede hogster skaper skoglandskap som [verdsettes høyt blant lokalbefolkning og turgåere](https://nmbu.brage.unit.no/nmbu-xmlui/handle/11250/2646901), og er dermed positivt for både rekreasjon, opplevelser og folkehelse. Det er mye historie, tradisjon og kulturverdier tilknyttet slik hogstform og skogbildet det skaper.

Flatehogst er i dag den mest lønnsomme og effektive driftsformen. Fleralderskogbruk krever mindre, hyppigere og mer tidkrevendehogster, samt mer detaljplanlegging med god oversikt over treslag og volum. Dette gjør hogstformene mindre økonomisk konkurransedyktige. Det trengs derfor økonomiske insentiver for å stimulere til en økning i bruk og interesse for fleralderskogbruk. Flere skogeiere, både som ønsker å fortsette eksisterende praksis og som ønsker et sterkere miljø- og flerbrukshensyn i sin drift, etterspør en slik støtteordning.

Den [svenske](https://www.regeringen.se/49bad6/contentassets/34817820fe074cb9aeff084815bd3a9f/20180524_hela.pdf) og finske regjeringen har allerede satt [mål om å fremme](https://www.slu.se/globalassets/ew/org/centrb/f-for/pdf/ff-rapport_hyggesfritt_skogsbruk_en_kunskapssammanstallning-2017-04-02.pdf) et [mer allsidig og variert skogbruk](https://www.youtube.com/watch?v=LQlEMR-m-50&list=PLOx9uiykwbE_6W51x6N9AGVvnaj-XUebS&index=7) med redusert bruk av flatehogst. EU-kommisjonen peker også på viktigheten av å øke bruken av mer naturnære hogstformer, og mer fleraldret og blandet skog i sin nye skogstrategi.

WWF ber derfor regjeringen innføre en tilskuddsordning for skogeiere som ønsker å drive et aktivt fleralderskogbruk, og øremerke tilstrekkelig midler på Kap.1150 Landbruks- og matdepartementet, post 50 Tilskott til Landbrukets utviklingsfond (LUF) for å utrede en slik ordning.